ওয়েস্ট হ্যামের এই গোলরক্ষক ভোটে হারালেন ফুলহ্যাম এফসি-র মনিকা শর্মা এবং বারি এফসি-র সাবা মামুদকে।
তার আটচল্লিশ ঘণ্টা পরেও যেন ঘোর কাটছে না অদিতি চৌহানের। কারণ শুধু পুরস্কার পাওয়া নয়। পুরস্কারটা ওয়েম্বলি স্টেডিয়ামে নেওয়ার জন্য! শনিবার লন্ডন থেকে ফোনে অদিতি চৌহান ‘এবেলা খেলা’কে বললেন, ‘‘এরকম ঐতিহাসিক স্টেডিয়ামে দাঁড়িয়ে ট্রফি নেওয়া আমার কাছে বিরাট এক প্রাপ্তি। প্রিমিয়ার লিগে খেলার পর থেকে ওয়েম্বলি স্টেডিয়ামের মাঠে এই প্রথম ঢুকলাম।’’
অনুষ্ঠান শেষ হওয়ার পরই ফোন করেছিলেন নয়াদিল্লিতে, তাঁর মা শিবানি চৌহানকে। অদিতির মনে পড়ছিল ছোটবেলার কথা। বললেন, ‘‘মা চাইত না আমি ফুটবল খেলি। বরং বলত বাস্কেটবল খেলার কথা। কতদিন হয়েছে, বাস্কেটবল খেলতে যাচ্ছি বলে স্থানীয় ক্লাবে ফুটবল খেলেছি। বাড়ি ফেরার পর ধরা পড়ে গিয়ে মা’র কাছে বকুনি খেয়েছি।’’
কিন্তু বাবা এ বি চৌহান প্রশ্রয় দিতেন মেয়েকে ফুটবল খেলার জন্য। তাঁর ১৫ বছর বয়সে রাজ্য অনূর্ধ্ব ১৯ দলে সুযোগ পাওয়ার পর থেকে অদিতির মা আর তাঁকে ফুটবল খেলতে বাধা দেননি।

কে এই ভারতীয় কন্যা


নাম: অদিতি চৌহান। বয়স: ২৩। বাড়ি: নয়াদিল্লি। পোজিশন: গোলরক্ষক। ভারতের হয়ে খেলেছেন: দশ বছর।
ভারতের হয়ে সেরা প্রাপ্তি: শ্রীলঙ্কায় সাফ ফুটবলে সোনা। মহিলাদের ইপিএলে খেলছেন: তিন মাস।
বর্তমান ক্লাব: ওয়েস্ট হ্যাম। এখনও পর্যন্ত ইংল্যান্ডে সেরা প্রাপ্তি: প্রথম ভারতীয় হিসাবে এফএ-র বিচারে সেরা এশীয় মহিলা ফুটবলারের সম্মান।



ভারতের সিনিয়র দলের হয়ে টানা দশ বছর প্রতিনিধিত্ব করেছেন অদিতি। তাঁর মতে এর মধ্যে সবচেয়ে স্মরণীয় প্রাপ্তি শ্রীলঙ্কায় সাফ ফুটবলে সোনা। তারপরও কিন্তু অদিতি বলছেন, ‘‘ওয়েস্ট হ্যামের হয়ে দ্বিতীয় ম্যাচেই পাঁচ গোল খেয়েছিলাম। প্রচণ্ড হতাশায় মনে হয়েছিল আর সুযোগ পাব না। কিন্তু দলের তৃতীয় ম্যাচে লুইস এফসি-র বিরুদ্ধে জিতলাম আর আমি হয়েছিলাম ম্যাচের সেরা। আমার ফুটবলজীবনে এখনও পর্যন্ত এটাই সবচেয়ে স্মরণীয়!’’ অদিতির ধারণা, ওই ম্যাচের পারফরম্যান্সটাই তাঁকে সেরা ফুটবলারের সম্মান পাইয়ে দিয়েছে।
আগামী মে পর্যন্ত ওয়েস্ট হ্যামের সঙ্গে তাঁর চুক্তি। এখনও নতুন কোনও ক্লাবে খেলার প্রস্তাব আসেনি। কিন্তু অদিতির স্বপ্ন বায়ার্ন মিউনিখের জার্সি পরার। কারণ সেখানেই খেলেন তাঁর সবচেয়ে পছন্দের গোলরক্ষক ম্যানুয়েল নিউয়ার। অদিতি বললেন, ‘‘প্রায় প্রত্যেকদিন ট্রেনিংয়ের পর ঘরে ফিরে আমি নিউয়ারের প্র্যাক্টিসের ভিডিও দেখি। আর চেষ্টা করি পরের দিনে ট্রেনিংয়ে সেটা অনুকরণ করার। জার্মানিতে কখনও খেলতে পারলে একবার অন্তত নিউয়ারের সঙ্গে দেখা করে ওঁর কাছে উপদেশ চাইতে পারব!’’
এই গোলরক্ষকের আরও এক স্বপ্ন আছে। লফবার্গ বিশ্ববিদ্যালয়ে স্পোর্টস ম্যানেজমেন্ট নিয়ে পড়াশুনো করা অদিতি চান ভারতের মহিলা ফুটবলকে আরও সমৃদ্ধ করতে। ‘‘দেশের প্রতিভাবান মহিলা ফুটবলারদের সুযোগ করে দিতে চাই ইংল্যান্ড ও অন্য দেশের ক্লাবে খেলার। না হলে জাতীয় দলের খেলার মান কখনও উন্নত হবে না।’’
স্বপ্ন দেখার সঙ্গে আফশোসও আছে অদিতির। কারণ ভারতীয় মহিলা ফুটবলার হিসাবে ইতিহাস গড়ার পর গত ৪৮ ঘণ্টায় ভারতীয় মহিলা দলে তাঁর কয়েকজন সতীর্থ ছাড়া ভারতীয় ফুটবলমহল থেকে কোনও শুভেচ্ছাবার্তা তিনি এখনও পাননি!